എം. വിജയൻ

ബൃഹദ് ജൈവതന്മാത്രകളുടെ  സവിശേഷ ഘടനകളെക്കുറിച്ച് (സ്ടക്ചറൽ ബയോളജി) വിശദമായ  ഗവേഷണം നടത്തിയ  ഒരു ഇന്ത്യൻ  ജൈവഭൌതിക ശാസ്ത്രജ്ഞൻ ആയിരുന്നു **എം. വിജയൻ** (16 ഒക്ടോബർ 1941 - 24 ഏപ്രിൽ 2022) ,  . അദ്ദേഹത്തിന്റെ പ്രധാന ഗവേഷണ മേഖല പ്രോട്ടീൻ ഘടനകളാണ്. ലെക്റ്റിൻ  എന്ന് പൊതുവായറിയപ്പെടുന്ന  ഒരു പ്രത്യേക വിഭാഗം പ്രോട്ടീനുകളുടെ  ഘടന,   അവക്ക്  പ്രത്യേക കാർബോഹൈഡ്രേറ്റുകളുമായുള്ള ബന്ധം    ഇത്   അദ്ദേഹത്തിന്റെ  മുഖ്യ ഗവേഷണ വിഷയങ്ങളിൽ ഒന്നായിരുന്നു. മൈകോബാക്ടീരിയൽ പ്രോട്ടീനുകളുടെ ഘടന, നിർമാണം അവയുടെ പരസ്പര ഇടപെടലുകൾ,പ്രതിപ്രവർത്തനങ്ങൾ, അറ്റകുറ്റ പണികൾ (റികോംബീനേഷൻ അൻഡ് റിപെയർ),  ഡിഎൻഎയുമായി ബന്ധിപ്പിക്കപ്പെടുന്ന വിധം  ഇതായിരുന്നു മറ്റൊരു ഗവേഷണ മേഖല. പ്രോട്ടീനുകളിലെ ജലാംശം (ഹൈഡ്രേഷൻ),  ത്രിമാന ഘടന,( സ്ട്രക്ചർ), അവയുടെ മൃദുവും പതമുള്ളതും( പ്ലാസ്റ്റിസിറ്റി) ആയ അവസ്ഥ,   പ്രവർത്തന ശേഷി( ഫങ്ഷൻ) ഇതും അദ്ദേഹത്തിൻറെ ഗവേഷണവിഷയമായിരുന്നു.  കൂടാതെ   ചെറിയ രാസതന്മാത്രകളുടേയും    വൻ ജൈവതന്മാത്രകളുടേയും    കൂട്ടങ്ങൾ (സൂപ്പർമോളികുലാർ അസോസിയേഷൻ)  രൂപപ്പെടുന്നതെങ്ങനെയെന്നും അവ   രാസ പരിണാമത്തേയും  ജീവോത്പത്തിയേയും കുറിച്ച്  എന്തൊക്കെ സൂചനകൾ നൽകുന്നുവെന്നതും   അദ്ദേഹം പഠനവിധേയമാക്കി . ഇന്ത്യയിൽ ബയോളജിക്കൽ മാക്രോമോളികുലാർ ക്രിസ്റ്റലോഗ്രാഫി എന്ന മേഖലക്ക് നേതൃത്വം നല്കിയ ശാസ്ത്രജ്ഞരിൽ ഒരാളാണ്  വിജയൻ. 

2004 ൽ അദ്ദേഹത്തിന് രാഷ്ട്രപതി പത്മശ്രീ നൽകി ആദരിച്ചു .  ഇന്ത്യൻ ഇൻസ്റ്റിറ്റിയൂട്ട് ഓഫ് സയൻസിൽ ആണവോർജ്ജവകുപ്പിൻറെ ഹോമി ഭാഭ പ്രൊഫസർ ആയിരിക്കെ  2022  ഏപ്രിൽ 24ന് ബാംഗ്ലൂരിൽ വെച്ച് അന്തരിച്ചു.

## ജീവിതരേഖ

### ജനനം,  പ്രാഥമിക വിദ്യാഭ്യാസം
തൃശ്ശൂരിനടുത്തുള്ള  ചേർപിൽ മാമണ്ണമന  സുബ്രഹ്മണ്യൻ നന്പൂതിരിയുടേയും ഉമാദേവിയുടേയും മകനായി  1941 ഒക്ടോബർ 16-ന് ജനിച്ചു. ചേർപിലെ സി.എൻ.എൻ. സ്കൂളിലായിരുന്നു എസ്. എസ്. എൽ.സി വരെ പഠിച്ചത്. വിദ്യാർഥിയായി ഇരിക്കെത്തന്നെ ഇടതുപക്ഷ രാഷ്ട്രീയച്ചായ്വ്  ഉണ്ടായിരുന്നു.    

### ബിരുദം, ഡോക്റ്ററേറ്റ്
കേരളവർമ കോളെജിൽ നിന്ന് പ്രിയൂണിവഴ്സിറ്റി  പാസായ ശേഷം അവിടെ നിന്നുതന്നെ  1960-ൽ  ഫിസിക്സ്  ബി.എസ്സി ബിരുദവും എടുത്തു. 1963 ൽ അലഹബാദ് സർവകലാശാലയിൽ നിന്ന്   ഫിസികിസിൽ വിജയൻ   ബിരുദാനന്തര ബിരുദം നേടി. രാഷ്ട്രീയം ഉപേക്ഷിച്ച്  പഠനത്തിൽ  ശ്രദ്ധിച്ചു.  1967 ൽ ഇന്ത്യൻ ഇൻസ്റ്റിറ്റ്യൂട്ട് ഓഫ് സയൻസിൽ നിന്ന് എക്സ്-റേ ക്രിസ്റ്റലോഗ്രാഫിയിൽ ഡോക്ടറേറ്റ് ബിരുദം നേടി. 1968–71 കാലഘട്ടത്തിൽ, ഓക്സ്ഫോർഡ് സർവകലാശാലയിലെ പ്രൊഫസർ ഡൊറോത്തി ഹോഡ്ജ്കിന്റെ ഗവേഷണ ഗ്രൂപ്പിൽ പോസ്റ്റ്-ഡോക്ടറൽ ഫെലോ ആയിരുന്നു. ആ കാലയളവിൽ, ഇൻസുലിൻ ക്രിസ്റ്റലുകളുടെ എക്സ്-റേ ഡിഫ്രാക്ഷൻ ഡാറ്റ അദ്ദേഹം പഠിച്ചു. 

## ഔദ്യോഗിക  ജീവിതം
ഓക്സ്ഫോർഡ് സർവകലാശാലയിൽ പോസ്റ്റ്ഡോക്ടറൽ ഗവേഷണം പൂർത്തിയാക്കിയ അദ്ദേഹം 1971 ൽ ഇന്ത്യയിലേക്ക് മടങ്ങി. ഇന്ത്യൻ ഇൻസ്റ്റിറ്റ്യൂട്ട് ഓഫ് സയൻസിൽ (ഐഐഎസ്‌സി) മോളിക്യുലർ ബയോഫിസ്ക് യൂണിറ്റിൽ ചേർന്നു. പ്രൊഫസർ, മോളിക്യുലർ ബയോഫിസിക്‌സ് യൂണിറ്റ് ചെയർമാൻ, ബയോളജിക്കൽ സയൻസസ് ഡിവിഷൻ ചെയർമാൻ തുടങ്ങി വിവിധ തലങ്ങളിൽ സേവനമനുഷ്ഠിച്ചിട്ടുണ്ട്. 2000-2004 കാലഘട്ടത്തിൽ ഐ.ഐ.എസ്.സിയുടെ അസോസിയേറ്റ് ഡയറക്ടറായിരുന്നു. ഇൻസ്റ്റിറ്റ്യൂട്ടിൽ ഡിബിടി ഡിസ്റ്റിംഗ്വിഷ്ഡ് ബയോടെക്നോളജിസ്റ്റായും തുടർന്ന് ഡി ഇ ഇ ഹോമി ഭാഭ പ്രൊഫസറായും ജോലി ചെയ്തു.

ക്രിസ്റ്റലോഗ്രാഫിയിലെ അടിസ്ഥാനകാര്യങ്ങളെക്കുറിച്ചുള്ള വിജയന്റെ കോഴ്സ് ഇന്ത്യൻ ഇൻസ്റ്റിറ്റ്യൂട്ട് ഓഫ് സയൻസിലെ വിദ്യാർത്ഥികൾക്കിടയിൽ വളരെ പ്രചാരത്തിലായിരുന്നു. ഈ മേഖലയിലെ ചരിത്രപരമായ സംഭവവികാസങ്ങളെ ആശയ-സൈദ്ധാന്തിക വശങ്ങളുമായി  ഇണക്കി ചേർത്തുള്ള അദ്ദേഹത്തിന്റെ  സമീപനം  ആവേശമുണർത്തുന്നതായിരുന്നു.

## ഘടനാപരമായ ജീവശാസ്ത്രത്തിലെ സംഭാവന
സസ്യജാലങ്ങളിൽ കാർബോഹൈഡ്രേറ്റുകളോടൊപ്പം സംയോജിപ്പിക്കപ്പെട്ട നിലയിൽ കാണപ്പെടുന്ന പ്രോട്ടീനുകളാണ് ലെക്റ്റിനുകൾ.  ലെക്റ്റിനുകളുടെ അഞ്ച് ഘടനാപരമായ വിഭാഗങ്ങളിൽ നാലെണ്ണം വിജയന്റെ  ഡോക്റ്ററൽ വിദ്യാർത്ഥികളും പോസ്റ്റ്ഡോക്റ്ററൽ സഹപ്രവർത്തകരും കൈകാര്യം ചെയ്തിട്ടുണ്ട്. നിലക്കടല, ചതുരപ്പയർ (ബേസിക്, അസിഡിക്), ചക്കപ്പഴം ( ജാക്കലിൻ, ആർട്ടോകാർപിൻ), വെളുത്തുള്ളി, വാഴ, പടവലം  എന്നിവയിൽ നിന്നുള്ള ലെക്റ്റിനുകൾ അവർ വിശദമായി പഠിച്ചു.  അവരുടെ പഠനങ്ങൾ കാർബോഹൈഡ്രേറ്റ് സവിശേഷതയുടെ ഘടനാപരമായ അടിസ്ഥാനത്തെക്കുറിച്ചും  ജൈവശാസ്ത്രപരമായ പ്രത്യാഘാതങ്ങളെക്കുറിച്ചും ഉൾക്കാഴ്ച നൽകുന്നു.  അദ്ദേഹത്തിന്റെ പഠനങ്ങൾ ജലാംശം, തന്മാത്രാ മൊബിലിറ്റി, പ്രോട്ടീൻ പ്രവർത്തനം എന്നിവ തമ്മിലുള്ള ബന്ധത്തെക്കുറിച്ച് ഉൾക്കാഴ്ച നൽകുന്നു.

സൂക്ഷ്മജീവ രോഗകാരികളുടെ ഘടനാപരമായ ജീവശാസ്ത്രത്തെക്കുറിച്ച് വിജയൻ ഒരു ദേശീയ പരിപാടി സംഘടിപ്പിച്ചു. ഈ വിഷയത്തിൽ അദ്ദേഹത്തിന്റെ ഗവേഷണങ്ങൾ മൈകോബാക്ടീരിയൽ, പ്രത്യേകിച്ച് ക്ഷയരോഗാണുക്കളിലെ    പ്രോട്ടീനുകളുമായി  ബന്ധപ്പെട്ടതാണ്. അദ്ദേഹത്തിന്റെ പഠനങ്ങളിൽ RecA, RuvA, uracil DNA glycosylase, single stranded DNA binding protein, ribosome recycling factor, peptidyl tRNA hydrolase, pantothenate kinase,  DNA binding protein എന്നിവ ഉൾപ്പെട്ടിരുന്നു. മൈകോബാക്ടീരിയയിലെ ഈ പ്രോട്ടീനുകളുടെ  ഘടനാപരമായ സവിശേഷതകൾ അദ്ദേഹം വിശദീകരിച്ചു, കൂടാതെ, ഔഷധവികസനം എന്ന ആത്യന്തിക ലക്ഷ്യത്തോടെ,  രോഗംപടരുന്നതു തടയാനുള്ള തന്മാത്രകളുടെ   (ഇൻഹിബിറ്റർ)  ഘടന രൂപകൽപ്പന ചെയ്യാനുള്ള വഴികൾ അദ്ദേഹം തുറന്നു.

തന്മാത്രാ സമുച്ചയങ്ങളെ അടിസ്ഥാനമാക്കിയുള്ള ഒരു സമീപനം ഉപയോഗിച്ച് അമിനോ ആസിഡുകളും പെപ്റ്റൈഡുകളും ഉൾപ്പെടുന്ന തന്മാത്രകൾ പരസ്പരം തിരിച്ചറിയുന്നതും (റെകഗനീഷൻ) കൂട്ടംചേരുന്നതും( അഗ്രഗേഷൻ) ആയ രീതികളും വിജയന്റെ ഗവേഷണങ്ങൾ നിർണ്ണയിച്ചിട്ടുണ്ട്. രാസപരിണാമത്തിനും ജീവിതത്തിന്റെ ഉത്ഭവത്തിനും ഇത് കാരണമാകുന്നു.    അയണോഫോറുകളും അനുബന്ധ സംയുക്തങ്ങളും,  പ്രോട്ടീനുകളിലെ സൈഡ് ചെയിൻ കോൺഫിഗറേഷൻ , ലൈസോസൈമിലെ അധിക ബൈൻഡിംഗ് സൈറ്റുകൾ എന്നിവയുടെ ഘടനയും ഇടപെടലുകളും അദ്ദേഹത്തിന്റെ മറ്റ് സംഭാവനകളാണ്. 

260 ലധികം  അവലോകനം ചെയ്യപ്പെട്ട ഗവേഷണ ലേഖനങ്ങൾ വിജയൻ പ്രസിദ്ധീകരിച്ചു, 38 ഗവേഷണ വിദ്യാർത്ഥികൾക്കും 20 പോസ്റ്റ്ഡോക്ടറൽ കൂട്ടാളികൾക്കും മാർഗനിർദേശം നൽകി. 

## അന്താരാഷ്ട്ര, ദേശീയ സംഘടനകളിൽ ഉള്ള പങ്ക്
ഇന്റർനാഷണൽ യൂണിയൻ ഓഫ് ക്രിസ്റ്റലോഗ്രാഫി (ഐ.യു.സി.ആർ), ഇന്റർനാഷണൽ യൂണിയൻ ഓഫ് പ്യുർ & അപ്ലൈഡ് ബയോഫിസിക്സ് (ഐ.യു.പി.എ.ബി), ഇന്റർനാഷണൽ കൗൺസിൽ ഫോർ സയൻസ് (ഐ.സി.എസ്.യു), ഇന്റർ അക്കാദമി പാനൽ (ഐ.എ.പി), ഇന്റർ അക്കാദമി കൗൺസിൽ (ഐ.എ.സി) എന്നിവയിലെ അംഗമാണ് വിജയൻ. ഏഷ്യൻ ക്രിസ്റ്റലോഗ്രാഫിക് അസോസിയേഷന്റെ മുൻ പ്രസിഡന്റാണ്.  ഇന്ത്യാ ഗവൺമെന്റിന്റെ സയൻസ് ഡിപ്പാർട്ട്‌മെന്റുകളുടെയും ഏജൻസികളുടെയും രാജ്യത്തെ വിവിധ ശാസ്ത്രസ്ഥാപനങ്ങളുടെയും പ്രവർത്തനങ്ങളിൽ അദ്ദേഹം പങ്കാളിയായി. ഇന്ത്യൻ ക്രിസ്റ്റലോഗ്രാഫിൿ അസോസിയേഷൻ സ്ഥാപക പ്രസിഡന്റ് ആണ്  ഇന്ത്യൻ ബയോഫിസിക്കൽ സൊസൈറ്റി പ്രസിഡന്റ്, ഇന്ത്യൻ നാഷണൽ സയൻസ് അക്കാദമി (2007-2010) പ്രസിഡന്റ് എന്നീ നിലകളിൽ പ്രവർത്തിച്ചുവരുന്നു. 

## അവാർഡുകളും അംഗീകാരങ്ങളും
ഇന്ത്യയിലെ മൂന്ന് സയൻസ് അക്കാദമികളുടെയും  അക്കാദമി ഓഫ് സയൻസസ് ഫോർ ഡവലപ്പിംഗ് വേൾഡിന്റെയും (TWAS) ഫെലോ ആണ് വിജയൻ. . അദ്ദേഹത്തിനു ലഭിച്ച ബഹുമതികളിൽ  ചിലവ.  (സമ്മാനിച്ച സ്ഥാപനത്തിൻറെ വിവരം ബ്രാക്കറ്റിൽ) 

* 1985 ശാന്തി സ്വരൂപ് ഭട്നഗർ പ്രൈസ്  (കൗൺസിൽ  ഓഫ് സയൻറിഫിക് ആൻഡ് ഇൻഡസ്ട്രിയൽ റിസേർച്) 
* 1994 ജി‌എൻ‌ രാമചന്ദ്രൻ മെഡൽ ( കൗൺസിൽ ഓഫ് സയൻറിഫിക് ആൻഡ് ഇൻഡസ്ട്രിയൽ റിസേർച്, ന്യൂ ദെൽഹി) 
* 1987   ഫെല്ലോ ഐ‌എൻ‌എസ്‌എ ( ഇന്ത്യൻ നാഷണൽ  സയൻസ്  അകാദമി, ന്യൂ ദെൽഹി  )
* 1996 ആലംനി അവാർഡ്  ഫോർ എക്സലൻസ് ഇൻ റിസേർച്. ( ഇന്ത്യൻ ഇൻസ്റ്റിറ്റ്യൂട്ട്  ഓഫ്  സയൻസ്,ബാംഗ്ലൂർ)
* 1995-96  ഫിക്കി  അവാർഡ് ഫോർ ലൈഫ് സയൻസ് ( ഫെഡറേഷൻ ഓഫ്  ഇന്ത്യൻ    ചേംബർസ് ഓഫ് കോമേഴ്സ്  അൻഡ് ഇൻഡസ്ടീസ്) 
* 1996 റാൻബാക്സി അവാർഡ്  ഫോർ റിസേർച് ഇൻ ബേസിക് മെഡിക്കൽ സയൻസസ് (റാൻബക്സി ഫാർമസ്യൂട്ടികൽസ്,  ഗുർഗാവ്, ഹരിയാന)
* 1999 ജവഹർലാൽ നെഹ്‌റു സെന്റിനറി അവാർഡ് ( ഇൻഡ്യൻ നാഷണൽ സയൻസ് അകാദമി ),
* 2000  ഓം പ്രകാശ് ഭാസിൻ അവാർഡ്  (ഓം പ്രകാശ് ഭാസിൻ ഫൗണ്ടേഷൻ)
* 2001 കെ‌എസ് കൃഷ്ണൻ മെമ്മോറിയൽ പ്രഭാഷണം (ഇൻഡ്യൻ നാഷണൽ സയൻസ് അകാദമി )
* 2003-4 ജവഹർലാൽ നെഹ്‌റു ജന്മശതാബ്ദി അവാർഡ്(ഇൻഡ്യൻ നാഷണൽ സയൻസ് അകാദമി ,ഇന്ത്യൻ സയൻസ് കോൺഗ്രസ് അസോസിയേഷൻ) ,
* 2004 പത്മശ്രീ,  ( ഭാരത സർകാർ)
* 2004 വിശിഷ്ട ബയോടെക്നോളജിസ്റ്റ് അവാർഡ്;  (ഡിപാർട്മെൻറ്  ഓഫ് ബയോടെക്നോളജി)
* 2005 ഗോയൽ പ്രൈസ്(  ഗോയൽ ഫൗണ്ടേഷൻ- കുരുക്ഷേത്ര യൂണിവഴ്സിറ്റി)
* 2004 ആദ്യത്തെ   ജി‌എൻ രാമചന്ദ്രൻ അവാർഡ്  ഫോർ ബയോളജിക്കൽ സയൻസ് ആൻഡ് ടെക്നോളജി, ( സി‌എസ്‌ഐ‌ആർ / സയൻസ് കോൺഗ്രസ്)
* 2005 വിശിഷ്ട പൂർവ്വ വിദ്യാർത്ഥി അവാർഡ് ( ആലംനി അസോസിയേഷൻ, ഇന്ത്യൻ ഇൻസ്റ്റിറ്റ്യൂട്ട്  ഓഫ് സയൻസ്,ബാംഗ്ലൂർ))
* 2008 ഓണററി ഫെല്ലോഷിപ്, ഇന്ത്യൻ അസോസിയേഷൻ ഫോർ കൾടിവേഷൻ ഓഫ് സയൻസ്, കൊൽകത്ത
* 2009  സയൻസ് ആൻഡ് ടെക്നോളജി- നാഷണൽ ലീഡർഷിപ്   അവാർഡ് (ലക്ഷ്മിപത് സിംഗാനിയ- ഐ‌ഐ‌എം ലഖ്‌നൗ)
* 2009 സർ ദേവപ്രസാദ് സർവാധികാരി മെഡൽ, (കൽക്കട്ട യൂണിവഴ്സിറ്റി)
* 2012  ചാംപിയൻഓഫ് സിഎസ്ഐആർ ( സി എസ് ഐ ആർ)
* 2012 കേരളാ സയൻസ് അവാർഡ് ( കേരള സർകാർ)
* 2013 ഓണററി ഫെല്ലോ, കേരള അകാദമി ഓഫ് സയൻസസ് (കേരള അകാദമി ഓഫ് സയൻസസ്)
* 2014 ശാസ്ത്ര ജി.എൻ. രാമചന്ദ്രൻ അവാർഡ്  (ഷൺമുഖആർട്സ്, സയൻസ് ടെക്നോളജി അൻഡ് റിസർച് അകാദമി,തഞ്ചാവൂർ)
* 2020 കൈരളി ഗ്ലോബൽ ലൈഫ് ടൈം അചീവ്മെൻറ് അവാർഡ്( കേരള സർകാർ)

## അവലംബം

## പുറത്തേക്കുള്ള കണ്ണികൾ
* M. Vijayan profile on Biomed Experts
* Mamannamana Vijayan publications list 
* M. Vijayan home page at Indian Institute of Science

വർഗ്ഗം:ഇന്ത്യൻ ഇൻസ്റ്റിറ്റ്യൂട്ട് ഓഫ് സയൻസ് അദ്ധ്യാപകർ
വർഗ്ഗം:ഇന്ത്യൻ ഇൻസ്റ്റിറ്റ്യൂട്ട് ഓഫ് സയൻസിലെ പൂർവ്വ വിദ്യാർത്ഥികൾ
വർഗ്ഗം:അലഹബാദ് സർവ്വകലാശാലയിലെ പൂർവ്വ വിദ്യാർത്ഥികൾ
വർഗ്ഗം:തൃശ്ശൂർ ജില്ലയിൽ ജനിച്ചവർ
വർഗ്ഗം:കേരളീയരായ ശാസ്ത്രജ്ഞർ
വർഗ്ഗം:2022-ൽ മരിച്ചവർ
വർഗ്ഗം:1941-ൽ ജനിച്ചവർ
വർഗ്ഗം:ഏപ്രിൽ 24-ന് മരിച്ചവർ
വർഗ്ഗം:ഒക്ടോബർ 16-ന് ജനിച്ചവർ
വർഗ്ഗം:2022-ൽ മരിച്ചവർ